王之道
定慧院海棠追和东超呈虞季然陈德夫
春来何处无花木，偶向招提见君独。
一枝着雨湿红妆，便觉群芳自尘俗。
嘤嘤幽鸟竞迁乔，皎皎系驹聊在谷。
人生富贵会有日，莫以青云轻白屋。
固应遗策暂驻马，况复过屠宜得肉。
无心杜老吟不到，半醉杨妃睡难足。
态浓意远谁得似，空想当年丽人淑。
嗟予坎壈世所鄙，正坐甲壬无背腹。
少甘糠籺老葵藿，自笑清癯类霜竹。
看花把酒发浩叹，反复新诗三过目。
伊池老人已仙去，千载东坡与西蜀。
思之展转不可见，夜梦乘风跨黄鹄。
朱唇翠袖妙今古，我欲宫商歌作曲。
翻愁刻鹄难复工，唐突西施却成触。